“Times Higher Education” yɛ asoɛe bi a wɔhwɛ suapon nwomasua nsɛnsɛm do. Wɔyɛ suapɔn mu asoɛe bi a wɔto hɔn bo hwɛ suapɔn ahorow a ɔwɔ wiadze yi mu hɔn mbɔdzembɔ na wɔbɔ hɔn abaw do. Kwan a wɔfa do bɔ suapɔn ahorow hɔn abaw do nye dɛ, wɔhwɛ suapon biara no mbɔdzembɔ na wɔhyehyɛ no mbrɛ obiara n’ahoɔdzen tse; fitsi kor kesi ɔha na no mboree. Ɔyɛ adze a afe biara wɔyɛ a wiadze afɛndzeanan nyinara enyi wɔ ho.
Afe 2023 dze no aba a obiara rekasa ho. Mbom, dza Ghana enyi dzi ekyir papaapa nye Oguaa Suapɔn a ɔwɔ Oguaa wɔ Finimfin Mantɔw mu no. “Times Higher Educationfo” akan hɔn aka Ebibiman mu suapɔn a hɔn mbɔdzembɔ sɔ enyi no ho. Wɔtɔ do anan wɔ Ebibiman mu. Sɛ ɔba no Ebibir Atɔree afamu so a, Oguaa Suapɔn no dzi kan. Ghana ha dze, obiara nnye hɔn mmper ho; hɔn na wodzi kan. Iyi ama suapɔn no ne dzin ayɛ atsenka.
Oguaa Suapɔn no ada nwomasua mapa edzi, nkankan nhwehwɛmu adzesua a suapɔn biara nndzi ho agor no. Bio, asoɛe no kyerɛ a, hɔn adzesua na adzekyerɛ mu so kɔ kan ankasa. Oguaa Suapɔn no so yɛ suapɔn bi a wɔwɔ nhwehwɛmuyɛ atsenae na asoɛe ahorow a wɔhwɛ nwomasua ahorow do. Wɔhwɛ nwomasua a ɔfa Apɔwmudzen, Agodzi, Abɔdzin Nyansapɛ, Nkontaabu, nwomasua a ɔfa nyimpa ho na dodowara a ɔkeka ho.
Suapɔn no san yɛ suapɔn bi a oetu no ho esi hɔ ama nwomasua ntsetsee mapa a ne saso bi mmbaa da. Dɛm ntsi, wɔwɔ esuafo a hɔn dodow bor ɔpepem eduonu (50,000). Wɔtsetse esuafo wɔ suapɔn ahyɛse na suapɔn ewiei nwomasua ntsetsee ahorow nyinara no, wɔma bi.
Suapɔn no ahyɛ ase nye amanaman ahorow do esuapɔn dzi nkitaho. Iyi aboa ma hɔn ma wiadze esuapɔn akɛse atse hɔn nka a ɔboa ma suapɔn no kɔ kan. Ebibir mu, Ehyia, Iroopu na Amereka esuapɔn akɛse nyinara no, Oguaa Suapɔn yi nye hɔn dzi nkitaho.
Suapɔn yi no tɔ a wɔtɔ do anan wɔ Ebibirman mu no yɛ dase ma hɔn ahofama wɔ nwomasua pa mu, adzesua nhwehwɛmu mu na akyerɛkyerɛfo na edwumayɛfo a wɔwɔ suapɔn no mu nyinara hɔn mbɔdzembɔ a wɔtow no abaw a onnhyia no. Akannews.com edwumayɛfo nyinara ma Oguaa Suapɔn no, nkankan n’akyerɛkyerɛfo na edwumayɛfo nyinara ayekoo!!!
